text: Kilometerlang kø på motorvej - find en anden vej
  22 juli 2017 kl. 07.22
  Der er lige nu en kø på flere kilometer på motorvej E45 lige syd for den danske grænse. Politiet opfordrer til, at man finder en anden vej ind i Danmark. 
  Der er op mod fem kilometer kø på motorvejen i nordgående retning mod Danmark. Det oplyser Syd- og Sønderjyllands Politi på Twitter.
  Køen skyldes ikke et uheld eller lignende, tværtimod er køen som forventet her i sommerferien, hvor Vejdirektoratet har varslet, at der især om lørdagen i sommerferieperioden er risiko for kødannelser ved den dansk/tyske grænse ind i Danmark som følge af grænsekontrollen.
  Vejdirektoratet gør ligeledes opmærksom på, at bilister må forvente længere rejsetid over grænsen til Danmark.
  Politiet opfordrer i forbindelse med køen til, at man finder en alternativ rute ind i Danmark. De forventer, at kødannelsen vil fortsætte det meste af dagen. 
  - Vi kan frygte, at det bliver værre i løbet af dagen, siger vagtchef Mads Dammark fra Syd- og Sønderjyllands Politi til TV SYD. 
  Opdateret: Lørdag aften er trafikken begyndt at glide igen, og der er kun få minutters kø.
  Nu er der på E45 kun få minutters kø ved indrejse til DK, men vi beholder 2 åbne spor. Ingen kø de andre steder. Det kører bare  #politidk
  
  